text: Søren Brostrøm
  
  publiceret: 2020-05-11 14:48:50+02:00
  Søren Brostrøm er en dansk læge og embedsmand. Han er uddannet speciallæge i gynækologi og obstetrik og har siden oktober 2015 været direktør for Sundhedsstyrelsen.
  Søren Brostrøm er søn af en børnelæge og en kræftforsker, og er opvokset i Risskov, Farsø og Mobile, Alabama. I begyndelsen af 1980’erne var han international sekretær for Danmarks Kommunistiske Ungdom.
  Han blev uddannet cand.med. fra Københavns Universitet i 1995, og efter en ph.d.-uddannelse blev han speciallæge i gynækologi og obstetrik i 2005. Han gjorde karriere på flere københavnske hospitaler som gynækologisk kirurg og var en af de førende læger i Europa i udførelsen af en særlig robotassisteret operation, hvor der foretages opsyning af skedetoppen. I to år frem til 2011 var han sideløbende klinisk lektor på Københavns Universitet og afsluttede samme år en Master of Public Administration (MPA) ved Copenhagen Business School.
  I september 2011 blev Søren Brostrøm ansat i Sundhedsstyrelsen som chef for enheden for Sygehuse og Beredskab, hvor han bl.a. havde ansvaret for sundhedsberedskabet, vaccinationsprogrammer, kliniske retningslinjer, specialeplanen og smitsomme sygdomme, hvor Sundhedsstyrelsens pandemiberedskab lå.
  I oktober 2015 blev Søren Brostrøm direktør for Sundhedsstyrelsen, som umiddelbart efter blev slanket kraftigt ved en omfattende organisationsændring, hvor store områder som patientsikkerhed, godkendelse af lægemidler og håndtering af sundhedsdata blev placeret i selvstændige styrelser. Sundhedsstyrelsen er fortsat den overordnede myndighed.
  En af hans første, store opgaver var at færdiggøre opdateringen af specialeplanen, som dikterer, hvilke hospitaler der må udføre komplicerede behandlinger, og hvilke der ikke må. Den trådte i kraft i juni 2017 efter et omfattende udvalgsarbejde og mange kritiske debatter i lægefaglige kredse.
  Søren Brostrøm blev kendt i offentligheden, da Sundhedsstyrelsens HPV-vaccinationsprogram i 2014-15 oplevede et pludseligt og stort fald i tilslutningen blandt målgruppen, piger og unge kvinder, som frygtede alvorlige bivirkninger. Søren Brostrøm påtog sig ansvaret for en utilstrækkelig kommunikation og gjorde det i en åben og personlig form, som også har været karakteristisk for hans optræden på en lang række pressemøder og interview i forbindelse med håndteringen af COVID-19-pandemien.
  Søren Brostrøm har været formand og bestyrelsesmedlem i en lang række organisationer, bl.a. Foreningen af Yngre Gynækologer og Obstetrikere, og International Urogynecological Association, og i september 2017 blev han medlem af WHO's regionalbestyrelse for Europa – Standing Committee of the Regional Committee (SCRC).